b'\n_START_ARTICLE_\nRudolf H\xc3\xb6ss\n_START_SECTION_\nBiografia\n_START_PARAGRAPH_\nRudolf H\xc3\xb6ss va n\xc3\xa9ixer a Baden-Baden, en una fam\xc3\xadlia cat\xc3\xb2lica. En els seus primers anys, segons la seva autobiografia, era un nen solitari, sense amics de la seva mateixa edat, fins que va ingressar a l\'escola prim\xc3\xa0ria, i totes les persones amb qui es relacionava eren adults. El seu pare, un oficial de l\'ex\xc3\xa8rcit alemany que havia servit a l\'\xc3\x80frica Oriental, va educar el seu fill amb estrictes principis religiosos i una disciplina militar, havent decidit que Rudolf esdevingu\xc3\xa9s sacerdot._NEWLINE_En esclatar la Primera Guerra Mundial, H\xc3\xb6ss va servir breument en un hospital militar i despr\xc3\xa9s, a l\'edat de 14 anys, va ser adm\xc3\xa8s a l\'ex\xc3\xa8rcit alemany, i a la mateixa divisi\xc3\xb3 on havien servit el seu pare i el seu avi, el 21\xc3\xa8 Regiment de Dragons. Va ser enviat a combatre en territori de l\'Imperi Otom\xc3\xa0. Mentre es trobava a Turquia va promocionar al rang de Feldwebel i a l\'edat de 17 anys fou el sots-oficial m\xc3\xa9s jove de l\'ex\xc3\xa8rcit. Se li va concedir la Creu de Ferro de primera i segona classe, entre altres guardons. H\xc3\xb6ss tamb\xc3\xa9 va servir breument com a comandant d\'una unitat de cavalleria._NEWLINE_Despr\xc3\xa9s de la rendici\xc3\xb3 d\'Alemanya, H\xc3\xb6ss va completar la seva educaci\xc3\xb3 secund\xc3\xa0ria, i despr\xc3\xa9s es va unir als grups paramilitars nacionalistes que s\'estaven formant en el caos de la postguerra - en primer lloc al Cos de Voluntaris de Pr\xc3\xbassia Oriental i despr\xc3\xa9s als Freikorps-, participant en accions de guerrilla al Ruhr, l\'Alta Sil\xc3\xa8sia i el B\xc3\xa0ltic. H\xc3\xb6ss va renunciar oficialment a la seva pertinen\xc3\xa7a a l\'Esgl\xc3\xa9sia Cat\xc3\xb2lica el 1922, el mateix any que inici\xc3\xa0 la seva milit\xc3\xa0ncia al NSDAP despr\xc3\xa9s de sentir parlar Hitler en un discurs a Munic. _NEWLINE_El 1923, particip\xc3\xa0 en l\'assassinat de Walter Kadow per venjar l\'execuci\xc3\xb3 d\'Albert Leo Schlageter, nacionalista que havia realitzat operacions de sabotatge contra les l\xc3\xadnies de subministrament franceses. Despr\xc3\xa9s que un dels altres participants del crim filtr\xc3\xa9s la informaci\xc3\xb3 a un diari local, H\xc3\xb6ss va ser arrestat i jutjat com a responsable del crim. Tot i que m\xc3\xa9s tard va afirmar que en realitat la responsabilitat era d\'un altre home, H\xc3\xb6ss va dir que havia acceptat els c\xc3\xa0rrecs com a l\xc3\xadder del grup, i va ser declarat culpable i condemnat a complir 10 anys de condemna a la pres\xc3\xb3 de Brandenburg. Tamb\xc3\xa9 Martin Bormann va ser condemnat per participar en aquest crim, a un any de pres\xc3\xb3._NEWLINE_H\xc3\xb6ss va ser alliberat el juliol de 1928 gr\xc3\xa0cies a una amnistia general, i es va unir a la Lliga dels Artamans, moviment v\xc3\xb6lkisch nacionalista que propugnava un retorn a la terra i l\'assumpci\xc3\xb3 d\'un estil de vida saludable basat en l\'activitat agr\xc3\xa0ria aut\xc3\xa0rquica. En el si d\'aquesta organitzaci\xc3\xb3 va con\xc3\xa8ixer la seva futura dona, Hedwig Hensel, amb qui es va casar el 17 d\'agost de 1929. Van tenir cinc fills (dos fills i tres filles), nascuts entre 1930 i 1943.\n_START_SECTION_\nIngr\xc3\xa9s a les SS\n_START_PARAGRAPH_\nH\xc3\xb6ss va demanar volunt\xc3\xa0riament la seva incorporaci\xc3\xb3 a les SS el 20 de setembre de 1933, i la seva sol\xc2\xb7licitud va ser acceptada l\'1 d\'abril de 1934. Aquell mateix any, H\xc3\xb6ss entr\xc3\xa0 a formar part de les unitats SS-Totenkopfverb\xc3\xa4nde (Unitats de la Calavera) i el desembre, va ser assignat al Camp de concentraci\xc3\xb3 de Dachau, on va ocupar el c\xc3\xa0rrec de Blockf\xc3\xbchrer. Possiblement degut a la seva experi\xc3\xa8ncia penitenci\xc3\xa0ria, H\xc3\xb6ss va destacar en les seves funcions i va ser recomanat pels seus superiors a promocionar i assumir responsabilitats m\xc3\xa9s grans. Al final dels seus quatre anys a Dachau, exercia com a administrador dels b\xc3\xa9ns dels presoners._NEWLINE_Sobre aquest per\xc3\xadode, H\xc3\xb6ss diu en la seva autobiografia que no li agradaven els c\xc3\xa0stigs corporals que els gu\xc3\xa0rdies dels camps aplicaven als detinguts, fins al punt que els evitava tant com podia. Assegura que la seva primera execuci\xc3\xb3 no el va afectar tant i que no podia explicar-ne el motiu. Tamb\xc3\xa9 hi diu que, a causa de la gent que va con\xc3\xa8ixer i les coses que havia experimentat com a Blockf\xc3\xbchrer, va lamentar no haver seguit el cam\xc3\xad que els seus pares li havien triat a l\'esgl\xc3\xa9sia._NEWLINE_El 1938 va rebre un ascens a SS-Hauptsturmf\xc3\xbchrer (una categoria paramilitar equivalent a capit\xc3\xa0) i va ser ajudant de Hermann Baranowski al camp de Sachsenhausen. Es va incorporar a les Waffen-SS el 1939.\n_START_SECTION_\nCaptura\n_START_PARAGRAPH_\nAcabada l\'Aktion a finals de juliol de 1944, H\xc3\xb6ss va tornar a Oranienburg, seu de la WVHA, que inspeccionava els camps de concentraci\xc3\xb3, i va ser contractat per organitzar l\'evacuaci\xc3\xb3 dels camps amena\xc3\xa7ats per l\'avan\xc3\xa7 de les forces sovi\xc3\xa8tiques i aliades. L\'hivern de 1944-45, els camps de l\'Est, com Auschwitz, s\'evacuaren seguint l\'ordre de Himmler per evitar que els interns dels camps de concentraci\xc3\xb3 caiguessin en mans de l\'enemic. Les evacuacions, sota el fred de l\'hivern polon\xc3\xa8s i sense aliments, es convertiren en veritables "marxes de la mort", on milers de presoners van morir -assassinats per les SS amb un tret al coll- perqu\xc3\xa8 eren massa lents. Els supervivents van arribar al seu dest\xc3\xad a camps encara en mans dels alemanys, patint terribles condicions d\'amuntegament, i en molts casos van ser condu\xc3\xafts a una mort lenta per inanici\xc3\xb3._NEWLINE_En la seva \xc3\xbaltima reuni\xc3\xb3 amb Himmler, quan era evident la derrota d\'Alemanya, va rebre una c\xc3\xa0psula de cianur i l\'ordre d\'intentar ocultar-se entre les files de la Wehrmacht amb documentaci\xc3\xb3 falsa. Aix\xc3\xad va ser internat, sense ser reconegut, en una pres\xc3\xb3 destinada a membres de les SS. En ser alliberat va treballar en una granja prop de Flensburg amb el nom de Franz Lang. Els mesos seg\xc3\xbcents, les autoritats brit\xc3\xa0niques van sotmetre la fam\xc3\xadlia de H\xc3\xb6ss a un estricte control per mirar de capturar-lo. L\'11 de mar\xc3\xa7 de 1946, la seva dona el va delatar davant les amenaces d\'enviar el seu fill Klaus a R\xc3\xbassia, i el mateix dia fou capturat. Dies abans, la c\xc3\xa0psula de cianur que guardava per a aquest cas se li havia trencat. Despr\xc3\xa9s dels interrogatoris, el 14/15 de maig sign\xc3\xa0 una declaraci\xc3\xb3 on descrivia a grans trets les operacions d\'extermini efectuades al complex d\'Auschwitz.\n_START_SECTION_\nJudici i execuci\xc3\xb3\n_START_PARAGRAPH_\nDurant els Judicis de Nuremberg, va compar\xc3\xa8ixer com a testimoni de la defensa en el judici d\'Ernst Kaltenbrunner, cap de la Gestapo i superior immediat d\'Eichmann, organitzador de l\'Holocaust. Va respondre amb calma i fredor les q\xc3\xbcestions a l\'entorn de l\'organitzaci\xc3\xb3 del camp d\'Auschwitz i de les instal\xc2\xb7lacions utilitzades per realitzar la tasca d\'extermini assignada per Himmler: segons H\xc3\xb6ss, una tasca que, com a soldat en temps de guerra, no podia rebutjar. Tamb\xc3\xa9 declar\xc3\xa0 en el proc\xc3\xa9s d\'Oswald Pohl, cap de la WVHA i l\'empresa IG Farben, fabricant del Zyklon B. El 25 de maig de 1946, va ser lliurat a les autoritats poloneses i traslladat a una pres\xc3\xb3 de Crac\xc3\xb2via. El Tribunal Suprem Nacional de Pol\xc3\xb2nia el va considerar culpable de tots els seus c\xc3\xa0rrecs, essent condemnat a mort el 2 d\'abril de 1947. La sent\xc3\xa8ncia s\'acompl\xc3\xad el 16 d\'abril, i va ser penjat a la forca, just al costat del crematori del camp d\'Auschwitz.'